b'\n_START_ARTICLE_\nJanez Batis\n_START_SECTION_\n\xc5\xbdivljenje in delo\n_START_PARAGRAPH_\nRodil se je v vasi Konj pri Litiji. Leta 1938 se je vpisal na veterinarsko fakulteto v Zagrebu. Zaradi druge svetovne vojne je moral prekiniti \xc5\xa1tudij, ki ga je nato dokon\xc4\x8dal leta 1948. Po diplomi se je zaposlil na Veterinarskem znanstvenem zavodu v Ljubljani, kjer je v letih 1952-1958 vodil Oddelek za epizootiologijo. Leto dni po opravljenem doktoratu na zagreb\xc5\xa1ki veterinarski fakulteti leta 1957 je bil izvoljen za docenta na Veterinarskem oddelku Fakultete za agronomijo, gozdarstvo in veterinarstvo v Ljubljani. Leta 1960 je ustanovil In\xc5\xa1titut za mikrobiologijo in parazitologijo na Veterinarskem oddelku Biotehni\xc5\xa1ke fakultete in ga vodil do upokojitve leta 1989._NEWLINE_Njegovo znanstveno delo obsega raziskovanje mikrobiologije in \xc5\xbeivalske ku\xc5\xbene bolezni, predvsem mastitisa pri kravah in zoonoze, izjemno pomembna pa je tudi njegova dejavnost na podro\xc4\x8dju zgodovine veterinarstva in veterinarske terminologije. V doma\xc4\x8dih in tujih strokovnih \xc4\x8dasopisih je objavil ve\xc4\x8d kot 200 znanstvenih in strokovnih del._NEWLINE_Leta 1981 je postal \xc4\x8dlan newyor\xc5\xa1ke akademije znanosti, leta 1983 pa redni \xc4\x8dlan SAZU._NEWLINE_Med \xc5\xa1tevilnimi nagradami in priznanji, ki jih je prejel za svoje delo izstopajo zlata plaketa Univerze v Ljubljani (1978), dr\xc5\xbeavno odlikovanje red dela z rde\xc4\x8do zastavo ob 40. obletnici Biotehni\xc5\xa1ke fakultete v Ljubljani (1987), zaslu\xc5\xbeni profesor ljubljanske univerze (1989/90) in najvi\xc5\xa1je priznanje Republike Slovenije na podro\xc4\x8dju znanosti, Kidri\xc4\x8devo nagrado, ki jo je prejel leta 1990.'